Verslag toon gesondheidswerkers se reusekommer oor NGV - Solidariteit WêreldSolidariteit Wêreld
Tuis › Mediaverklarings › Verslag toon gesondheidswerkers se reusekommer oor NGV
Verslag toon gesondheidswerkers se reusekommer oor NGV
Solidariteit het vandag sy verslag oor gesondheidswerkers in Suid-Afrika se kennis, insig en opinie van die voorgestelde Nasionale Gesondheidsversekering (NGV) bekendgemaak. Hierdie verslag behels die navorsing wat as opvolgondersoek in Oktober 2019 deur die Solidariteit Navorsingsinstituut (SNI) gedoen is. Die eerste studie het in Julie 2018 plaasgevind om te bepaal wat gesondheidswerkers se opinie en kennis van die NGV is, en wat hul vermoë sal wees om die NGV te akkommodeer.
Nicolien Welthagen, ʼn navorsingsielkundige verbonde aan die SNI, verduidelik: “Waar die 2018-studie slegs Solidariteit-lede ingesluit het, is vraelyste in 2019 aan gesondheidspraktisyns in die private sowel as die openbare sektor regoor Suid-Afrika gestuur.”
Die verslag plaas gesondheidspraktisyns se geweldige kommer oor die voorgestelde NGV in die kollig. Volgens Welthagen “dui die bevindinge daarop dat daar wantroue teenoor die regering is oor die wyse waarop hulle die NGV wil implementeer en bestuur. Tagtig persent van die respondente is negatief of skepties oor die NGV. Volgens die resultate van hierdie verslag glo die respondente nie dat die NGV die gesondheidsorgstelsel en dienslewering sal kan verbeter nie. Slegs 15% van die respondente is van mening dat die NGV suksesvol geïmplementeer kan word, en 84,5% glo dat die NGV die potensiaal het om die gesondheidsorgstelsel in Suid-Afrika te destabiliseer en die kwaliteit en hoëgehaltediens wat reeds deur die privaat sektor gelewer word, kan benadeel.”
Die verslag dui verder op die geweldige risiko wat emigrasie van praktisyns vir die toekoms van gesondheidsorg binne Suid-Afrika inhou. “Daar heers groot kommer oor ʼn tekort aan gesondheidsorgwerkers, veral gesien in die lig daarvan dat 20,8% van die respondente aandui dat hulle reeds stappe gedoen het om te emigreer, en ʼn verdere 41,6% dit sal oorweeg om te emigreer wanneer die NGV geïmplementeer word,” het Welthagen gesê.
Solidariteit maan die regering om erns te maak met die terugvoer wat hulle vanuit die bedryf ontvang aangesien dit juis hierdie praktisyns is wat ten ergste geraak gaan word deur die skuif. Welthagen sluit af: “Sommige kommentare en voorstelle word gerieflikheidshalwe geïgnoreer sodat die ideologies gedrewe planne polities gestoomroller kan word. Hierdie verslag toon onomwonde dat daar vanuit die bedryf ʼn boodskap gestuur word dat die NGV nie kan werk nie en dat praktisyns nie daarin belangstel om deel te neem aan ʼn totaal gesentraliseerde, staatsbeheerde gesondheidstelsel nie. In ʼn reeds sukkelende gesondheidsorgstelsel en wankelende ekonomie word daar onverantwoordelik en ondeurdag met die beplanning van die NGV omgegaan. Dit is moeilik, gegewe die terugvoer wat die regering ontvang, om enigsins te sien hoe die regering die gesondheid van die publiek of die welstand van praktisyns as prioriteit beskou.”
Volgens Morne Malan, senior navorser verbonde aan die SNI, word alle formele prosesse ondersoek waardeur die wetsontwerp beveg kan word. Solidariteit het ook reeds sy regspan instruksie gegee om die grondwetlikheid van die huidige formaat in die hof te toets, sou dit nie na wense gewysig word nie. “Ons bestudeer en is nou al vir bykans drie jaar betrokke by die NGV. Ons is goed ingegrawe en sien verskeie grondwetlike, praktiese en ekonomiese tekortkominge wat geweldig negatief sal wees vir Suid-Afrika as geheel. Derhalwe staan ons reg om, indien nodig, selfs in die Konstitusionele Hof daarteen te baklei.”
Laai die verslag hier af: https://gildes.solidariteit.co.za/wp-content/uploads/sites/23/2019/10/2019-10-30_AFRNGV-Verslag-07-Okt-2019-N-Welthagen_AFR-1.pdf